Wildbedryf huldig sy presteerdersWildbedryf Suid-Afrika se uitblinkers. (Foto: Du Preez de Villiers) Wildlife Ranching Suid-Afrika (WRSA) kon uiteindelik sy boere wat hulself onderskei het vereer. Hulle is oorspronklik in 2019 benoem, maar weens die inperkings oor die afgelope twee jaar is die toekennings uitgestel en uiteindelik vanjaar aangebied. Wildboere van regoor die land het in Pretoria saamgekom om tydens WRSA se jaarlikse gala-toekenningsgeleentheid mekaar se prestasies te vier. Die benoemdes vir die wildboer van die jaar-toekenning sluit in Barry Badenhorst van Knapdaar-boerdery; Neil Barnard van NB Safaris; Abel Erasmus van die Otterskloof- private wildreservaat; Khomani San van die Erin-wildreservaat; Karel Landman van die Pongola- private wildreservaat; Nonkqubela Mayatula van die Miarestate- spa en hotel; en Warne en Wendy Rippon van die Buffalo Kloof-wildreservaat. Wildboere van regoor Suid-Afrika het in Pretoria bymekaargekom om hul bestes te vereer. (Foto: Du Preez de Villiers) Die gaste wag in spanning om te sien wie die wenner-wildboere is. (Foto: Du Preez de Villiers) “Elke kandidaat is onafhanklik beoordeel en geëvalueer. Die tellings is aan die WRSA-raad voorgelê, en daar was ŉ toesigproses om regverdigheid, deursigtigheid en objektiwiteit te verseker,” sê Jacques Kriek, een van die beoordelaars. “Soos Norman Adami, vorige mentor van die beoordelingsproses, gesê het: ‘Kritici van die bedryf moet hierdie uitsonderlike, hoë-gehalte ondernemings besoek om ŉ idee te kry van hoe hulle mense se lewens in die land verander.’ Dit is tyd dat wildboere opreg waardeer word vir die waarde wat hulle tot Suid-Afrikaanse sakewêreld en bewaring voeg,” sê Kriek. Richard York, uitvoerende hoof van WRSA vertel van sy vorige en toekomstige projekte. (Foto: Du Preez de Villiers) Die 2022- beoordelaarspaneel het uit Jacques Kriek, Pieter Ernst jr., Rodney Davey en Wynand van Heerden bestaan. Kriek sê die besluit was buitengewoon moeilik aangesien slegs ŉ paar punte die uiteindelike wenners geskei het. Gerhard Heyneke, voorsitter van WRSA verwelkom die gaste. (Foto: Du Preez de Villiers) Die hoofborg van die geleentheid was Mitsubishi Motors Suid-Afrika, wat ŉ Triton- spesiale nalatenskap-model aan WRSA geskenk het om op te veil. Mathews Phosa, voormalige premier van Mpumalanga, het die bakkie ter waarde van R650 000 gewen. Karel Landman van die Pongola-wildreservaat het die toekenning as WRSA se wildboer van die jaar asook vir die beste benutting van produkte ontvang. (Foto: Du Preez de Villiers) Die ontslape Neil Barnard van NB Safaris het die toekenning as die beste plaaslike en wêreldwye jagonderneming ontvang. Sy weduwee, Debbie ontvang die toekenning. (Foto: Du Preez de Villiers) Die wildteler van die jaar is Barry Badenhorst van die Knapdaar-boerdery. (Foto: Du Preez de Villiers) Mathews Phosa, voormalige premier van Mpumalanga, deel ŉ oomblik met Richard York, uitvoerende hoof van WRSA. (Foto: Du Preez de Villiers)